*2022 m. spalio 14 d.  
Pranešimas žiniasklaidai*

**Prieš dešimtmetį žengtas žingsnis į nežinomybę ir pasaulio rekordą: dokumentinis filmas atskleis Felikso Baumgartnerio šuolio užkulisius**

**Lygiai prieš 10 metų austrų parašiutininkas Feliksas Baumgartneris tapo pirmuoju žmogumi, skriejusiu greičiau už garsą. Tai jis padarė „Red Bull Stratos“ projekto metu, iššokęs iš bene 39 km aukščio. Pasaulio kvapą užgniaužusio įvykio istoriją ir jos užkulisius atskleis dokumentinis filmas „Kosminis šuolis“. Jau šiandien, spalio 14 d., jį bus galima peržiūrėti „Eurosport“ kanalu arba** **„discovery+“ platformoje, Lietuvoje pasiekiamoje per „Go3“ televiziją.**

1342 km per valandą greitis, 1,24 karto viršijęs garso greitį – tokį rekordą pasiekė F. Baumgartneris, prieš dešimtmetį atlikęs mirtinai pavojingą šuolį parašiutu. Šį įvykį tuomet stebėjo milijonai akių visame pasaulyje, gyvai išvydusios tai, ko iki tol nebuvo pavykę padaryti jokiam žmogui.

„YouTube“ duomenimis, austro rekordinį šuolį gyvai žiūrėjo daugiau kaip 8 mln. žmonių – tai savo ruožtu sumušė visus tuometinius platformos tiesioginių transliacijų rekordus.

43-ejų metų F. Baumgartneris į 39 km aukštį specialiai sukonstruotu oro balionu kilo maždaug dvi su puse valandos. Žemėn jis nusileido 15 kartų greičiau – vos per 10 min, iš kurių, kiek daugiau nei 4 minutes jis praleido laisvojo kritimo būsenoje. Dar 6 minutes austras leidosi parašiutu.

Tiesa, šuolis buvo organizuotas ir mokslo tikslais – jo metu „Red Bull Stratos“ surinkti duomenys tarnauja ir tarnaus užtikrinant saugias astronautų keliones į kosmosą. F. Baumgartneris dėvėjo specialų kostiumą, fiksavusį, kaip parašiutininko kūnas reagavo į ekstremalias sąlygas.

**Šuolis į nežinomybę**

Įdomu ir tai, kad norėdamas pasiruošti lemtingai 2012 m. spalio 14 dienai, F. Baumgartneris turėjo atlikti du bandomuosius šuolius – pirmąjį iš beveik 22 km aukščio, o antrąjį – iš 29,5 km aukščio. Vis dėlto net ir šios treniruotės iki galo jo neparuošė tikrajam išbandymui.

Duodamas interviu „CNN“, F. Baumgartneris prisiminė, koks jausmas jį apėmė prieš pat atliekant į istoriją jo pavardę įrašiusį šuolį.

„Tuomet buvau pakilęs 39 km virš Žemės ir nežinojau, kur ši kelionė mane nuves. Tai buvo kvapą gniaužianti akimirka. Atidariau kapsulės duris, išlipau į lauką ir apsidairęs pamačiau juodą dangų ir kalnuotą Žemės reljefą, žinodamas, kad turiu atlikti šį šuolį į nežinomybę. Prieš žengiant lemtingą žingsnį, stengiausi pabūti tame momente. Stovėjau ant pasaulio krašto ir ištariau šiuos žodžius: „Kartais reikia pakilti į viršų, kad suprastum, koks mažas iš tikrųjų esi.“, – sakė austras.

Kalbėdamas apie nusileidimą, F. Baumgartneris sakė, kad kaip parašiutininkas, jis niekada nesijaudindavo dėl paskutinės šuolio dalies. Vis dėlto šį kartą situaciją buvo kitokia.

„Žinodamas, kad mane stebi visas pasaulis, norėjau nusileisti tobulai. Tai man kainavo ne vieną nerimo akimirką. Nepaisant to, tai padaryti man pavyko sėkmingai“, – kalbėjo rekordininkas.

**Unikalus žvilgsnis į projekto užkulisius**

Iki šiol nepasakotoje istorijoje dokumentinis filmas „Kosminis šuolis: Kaip „Red Bull Stratos“ prikaustė pasaulio dėmesį“ (angl. *Space Jump: How Red Bull Stratos captured the world’s attention*) šviežiai pažvelgs į „Red Bull Stratos“ projektą nuo pradžios iki pabaigos bei jo įgyvendinimui pasitelktas unikalias technologijas.

Filme daugybė projekte dalyvavusių asmenybių, tarp kurių – ir pats F. Baumgartneris, papasakos ne tik apie pačios idėjos gimimą ar pasiruošimą kvapą gniaužiančiam šuoliui, bet ir apie šio įvykio bei austro palikimą ateities kartoms.

Dokumentinę juostą jau šį penktadienį, 23 val. 15 min. bus galima stebėti „Eurosport“ kanalu arba „discovery+“ platformoje, Lietuvoje pasiekiamoje per „Go3“ televiziją.

**Apie „Warner Bros. Discovery“:**

„Warner Bros. Discovery“ („Nasdaq“: WBD) yra lyderiaujanti pasaulinė žiniasklaidos ir pramogų bendrovė, užsiimanti aukštos kokybės televizijos serialų ir filmų kūrimu bei jų transliavimu televizijoje, interneto platformose ir kine. Bendrovės prekės ženklai, kasdien įkvepiantys, informuojantys ir linksminantys auditoriją, yra pasiekiami daugiau nei 220 šalių ir 50 kalbų. Tarp jų – „Discovery Channel“, „discovery+, „CNN“, „DC“, „Eurosport“, „HBO“, „HBO Max“, „HGTV“, „Food Network“, „Investigation Discovery“, „TLC“, „Magnolia Network“, „TNT“, „TBS“, „truTV“, „Travel Channel“, „MotorTrend“, „Animal Planet“, „Science Channel“, „Warner Bros. Pictures“, „Warner Bros. Television“, „Warner Bros. Games“, „New Line Cinema“, „Cartoon Network“, „Adult Swim“, „Turner Classic Movies“ ir kiti. Norėdami gauti daugiau informacijos, apsilankykite [www.wbd.com](http://www.wbd.com).